У кожнага творцы ёсць ключавыя словы, якія характарызуюць яго складаны ўнутраны свет. Для вядомага беларускага пісьменніка Уладзіміра Караткевіча такімі словамі з’яўляюцца “Беларусь”, “гісторыя”, “чалавек”. Патрыёт сваёй краіны, мастак з чулай і добрай душой за няпоўныя 54 гады, адмераныя яму лёсам, сцвердзіў сябе ў мастацкай прозе і паэзіі, драматургіі, публіцыстыцы і крытыцы, у дзіцячай літаратуры і перакладчыцкай справе. І гэта далёка не ўсе таленты Уладзіміра Сямёнавіча: ён нядрэнна маляваў, быў цікавым апавядальнікам і спеваком.